*Likumprojekts*

**Valsts informācijas un komunikācijas tehnoloģiju pārvaldības likums**

1. **pants. Likumā lietotie termini**
   1. Likumā ir lietoti šādi termini:
      1. **informācijas un komunikācijas tehnoloģiju pārzinis** – institūcija, kas pārzina noteiktu tehnoloģisko resursu, nodrošinot tā pieejamību, lietojamību, pielāgojamību, savietojamību un drošību, kā arī organizē un vada tehnoloģiskos pakalpojumus, nodrošinot tāda informācijas un komunikācijas tehnoloģiju rīka vai risinājuma izmantošanu, kuru ietver attiecīgais tehnoloģiskais resurss;
      2. **informācijas pārzinis** – institūcija, kas pārzina noteiktu informācijas resursu, nodrošinot tā pieejamību, lietojamību, pielāgojamību, savietojamību un drošību, kā arī organizē un vada tādas informācijas apriti, kuru ietver attiecīgais informācijas resurss, nodrošinot šīs informācijas izmantošanu;
      3. **informācijas resurss** – tematiski saistītu identificējamu elektroniski apstrādājamu datu vai ziņu strukturēts kopums, kas ietver informāciju noteikta mērķa īstenošanai, kā arī metadatus, kas raksturo šo kopumu;
      4. **informācijas sistēma** – tehnoloģiskais resurss, kas paredzēts noteiktas informācijas aprites nodrošināšanai un ietver attiecīgās informācijas apstrādei īpaši izstrādāto vai pielāgoto informācijas un komunikācijas tehnoloģiju rīku vai risinājumu;
      5. **institūcija** – publiska persona vai tās iestāde, kā arī privātpersona, kura pilda tai noteiktos, deleģētos vai ar pilnvarojumu nodotos pārvaldes uzdevumus, tai skaitā sniedz valsts pārvaldes pakalpojumus vai tehnoloģiskos pakalpojumus;
      6. **tehnoloģiskais pakalpojums** – jebkura ar tehnoloģisko resursu saistītā darbība ar noteiktu rezultātu, kas kalpo tehnoloģiskā resursa nodrošināšanai vai lietošanai vai informācijas un komunikācijas tehnoloģiju atbalstam, nodrošinot attiecīgo tehnoloģiju izmantošanu, tai skaitā koplietošanu, atkalizmantošanu vai attālinātu izmantošanu;
      7. **tehnoloģiskais resurss** – funkcionāli saistītu identificējamu loģiski vai fiziski apvienojamu datortehnikas vai programmatūras līdzekļu vai pakalpojumu sastrukturēts kopums, kas ietver informācijas un komunikācijas tehnoloģiju rīku vai risinājumu noteikta mērķa īstenošanai, kā arī tam nepieciešamo kompetenci un piemērojamo normatīvi tehnisko regulējumu;
      8. **valsts informācijas un komunikācijas tehnoloģijas** – informācijas un komunikācijas tehnoloģijas, tai skaitā tehnoloģiskie resursi un pakalpojumi, kā arī zināšanas, prasmes, principi un paņēmieni, ko izmanto, lai īstenotu valsts pārvaldes darbību informācijas un komunikācijas tehnoloģiju radītā virtuālajā vidē (elektroniski);
      9. **valsts informācijas un komunikācijas tehnoloģiju pārvaldība** – ar valsts informācijas un komunikācijas tehnoloģiju izmantošanu saistītā darbība, ko īsteno, lai nodrošinātu un lietotu šīs tehnoloģijas, sasniedzot to izmantošanas mērķi, kā arī panāktu tam nepieciešamo tehnoloģisko, informācijas, finanšu un cilvēkresursu lietderīgu izmantošanu, balstoties uz saimnieciskuma principiem un labas prakses piemēriem vai norādījumiem un veicinot uz tehnoloģiskajiem pakalpojumiem vērstu sadarbību starp institūcijām, kā arī pilnveidojot institūciju savstarpējo un starptautisko informācijas apriti;
      10. **valsts informācijas un komunikācijas tehnoloģiju pasākums** – ar valsts informācijas un komunikācijas tehnoloģiju izmantošanu saistītā iniciatīva, projekts, aktivitāte vai rīcība, kas vērsta uz attiecīgo tehnoloģiju nodrošināšanu un lietošanu, īstenojot valsts informācijas un komunikācijas tehnoloģiju politiku;
      11. **valsts informācijas un komunikācijas tehnoloģiju politika** – valsts politika valsts informācijas un komunikācijas tehnoloģiju pārvaldības jomā, kuru īsteno visā valsts pārvaldē, atsevišķās valsts pārvaldes nozarēs vai noteiktās institūcijās saskaņā ar vienotu pieeju attiecībā uz šo tehnoloģiju izmantošanu, tai skaitā koplietošanu, atkalizmantošanu un attālinātu izmantošanu, lai nodrošinātu efektīvu, caurskatāmu, ērtu un pieejamu valsts pārvaldi, kā arī kvalitatīvu valsts pārvaldes pakalpojumu un informācijas pieejamību un sabiedrības iesaistīšanu valsts pārvaldē.
   2. Termini “iestāde”, “privātpersona” un “publiska persona”, kā arī jēdzieni “augstākā iestāde”, “pārvaldes uzdevums”, “pašvaldība”, “valsts pārvalde”, “valsts pārvaldes nozare” un “valsts pārvaldes pakalpojums” šajā likumā lietoti Valsts pārvaldes iekārtas likuma izpratnē.
   3. Šā likuma izpratnē terminā “privātpersona” ietvertais jēdziens “privāto tiesību juridiskā persona” ir attiecināms arī uz tādu kapitālsabiedrību, kuru ir dibinājusi publiska persona vai kurā publiska persona ir ieguvusi līdzdalību atbilstoši Valsts pārvaldes iekārtas likumam.
2. **pants. Likuma mērķis un darbības joma**
   1. Likuma mērķis ir nodrošināt valsts informācijas un komunikācijas tehnoloģiju pārvaldību (turpmāk – tehnoloģiju pārvaldība), kas ļauj racionāli un efektīvi izmantot valsts informācijas un komunikācijas tehnoloģijas (turpmāk – tehnoloģijas).
   2. Likums regulē vienotu kārtību, kādā institūcijas:
      1. īsteno, koordinē un finansē tehnoloģiju pārvaldību, kā arī nodrošina un lieto tehnoloģijas, tai skaitā tehnoloģiskos resursus un pakalpojumus;
      2. izmantojot tehnoloģijas, nodrošina informācijas apriti, tai skaitā tādus informācijas resursus un to lietošanu, kuros iekļaujama apritē esošā informācija.
   3. Likums attiecas uz institūcijām, kas īsteno savu darbību ar tehnoloģiju palīdzību, ciktāl citu likumu speciālajās tiesību normās nav noteikts citādi.
   4. Likums attiecas uz privātpersonām, kuras pilda pārvaldes uzdevumus, ciktāl šo privātpersonu darbība ir saistīta ar attiecīgo uzdevumu izpildi.
3. **pants. Tehnoloģiju pārvaldības īstenošana**
   1. Institūcijas, savstarpēji sadarbojoties, īsteno tehnoloģiju pārvaldību, ievērojot valsts informācijas un komunikācijas tehnoloģiju politiku (turpmāk – tehnoloģiju politika), kuru izstrādā un apstiprina normatīvajos aktos par valsts un sabiedrības attīstības plānošanu noteiktajā kārtībā.
   2. Institūcijas nosaka, īsteno un aktualizē tehnoloģiju politiku, izvērtējot tehnoloģiju izmantošanas iespējas un lietderību atbilstoši šādiem kritērijiem:
      1. tehnoloģiju izmantošana rada ieguvumus vai dod labumus sabiedrībai un valsts pārvaldei, tai skaitā mazina administratīvo slogu, ļauj ietaupīt darbības izmaksas, uzlabo darbības kvalitāti vai rada sociālekonomiskos ieguvumus;
      2. tehnoloģiju izmantošanas izdevumi ir samērojami ar ieguvumiem vai labumiem, kas rodas sabiedrībai un valsts pārvaldei, izmantojot tehnoloģijas.
   3. Institūcija, kas saskaņā ar tās darbību reglamentējošiem normatīvajiem aktiem pilda vadošās iestādes funkcijas un uzdevumus tehnoloģiju pārvaldības jomā (turpmāk – vadošā iestāde), pārrauga ar tehnoloģiju izmantošanu saistīto situāciju valsts pārvaldē, tai skaitā valsts pārvaldes nozarēs (turpmāk – nozare), pašvaldībās un citās institūcijās, kā arī sniedz priekšlikumus vai atzinumus par tehnoloģiju politikas noteikšanu, īstenošanu vai aktualizēšanu.
   4. Institūcijas plāno un veic savu darbību tehnoloģiju pārvaldības jomā, īstenojot valsts informācijas un komunikācijas tehnoloģiju pasākumus (turpmāk – tehnoloģiju pasākums).
   5. Institūcijas organizē un vada tehnoloģiju pasākumus, kā arī nodrošina to īstenošanu atbilstoši šādai kompetencei:
      1. vadošā iestāde īsteno tehnoloģiju pasākumus, kas saistīti ar tehnoloģiju izmantošanu vairākās nozarēs vai visā valsts pārvaldē, ieskaitot pašvaldības;
      2. nozaru augstākās iestādes īsteno tehnoloģiju pasākumus, kas saistīti ar tehnoloģiju izmantošanu attiecīgajās nozarēs;
      3. citas institūcijas, ieskaitot pašvaldības, īsteno tehnoloģiju pasākumus, kas saistīti ar tehnoloģiju izmantošanu attiecīgajās institūcijās.
   6. Sadarbojoties ar nozaru augstākajām iestādēm un pašvaldībām, kā arī informācijas un komunikācijas tehnoloģiju pārziņiem (turpmāk – tehnoloģiju pārzinis) un informācijas pārziņiem, vadošā iestāde nodrošina tādas informācijas veidošanu, uzturēšanu un lietošanu, kura nepieciešama, lai īstenotu tehnoloģiju pārvaldību, tai skaitā tehnoloģiju pasākumus.
   7. Tehnoloģiju pārvaldības īstenošanai nepieciešamo informāciju, kā arī šīs informācijas aprites kārtību nosaka Ministru kabinets.
4. **pants. Tehnoloģiju pārvaldības koordinēšana**
   1. Institūcijas, savstarpēji sadarbojoties, koordinē tehnoloģiju pārvaldību, īstenojot tehnoloģiju politiku.
   2. Institūcijas nodrošina tehnoloģiju pārvaldības koordinēšanu atbilstoši šādai kompetencei:
      1. vadošā iestāde koordinē citu institūciju darbību tehnoloģiju pārvaldības jomā visā valsts pārvaldē (pārresoru vai starpresoru līmenī);
      2. nozaru augstākās iestādes koordinē citu institūciju darbību tehnoloģiju pārvaldības jomā attiecīgajās nozarēs (resora līmenī);
      3. pašvaldības koordinē citu institūciju darbību tehnoloģiju pārvaldības jomā attiecīgajās pašvaldībās (pašvaldības līmenī).
   3. Institūcijas organizē un vada tehnoloģiju pasākumus, kā arī nodrošina to īstenošanu, ievērojot šādus nosacījumus:
      1. vadošā iestāde saskaņo tehnoloģiju pasākumus ar nozaru augstākajām iestādēm un tādām pašvaldībām, kurās šie pasākumi būtiski ietekmē tehnoloģiju izmantošanu;
      2. nozaru augstākās iestādes un pašvaldības saskaņo ar vadošo iestādi tādus tehnoloģiju pasākumus, kuri būtiski ietekmē tehnoloģiju izmantošanu vairākās nozarēs vai visā valsts pārvaldē, ieskaitot pašvaldības;
      3. ja tehnoloģiju pasākumi, kurus īsteno kādā nozarē vai pašvaldībā, būtiski ietekmē tehnoloģiju izmantošanu citā nozarē vai pašvaldībā, attiecīgo nozaru augstākās iestādes, kā arī pašvaldības nodrošina šo pasākumu savstarpējo saskaņošanu;
      4. padotības institūcijas saskaņo tehnoloģiju pasākumus ar augstākajām iestādēm, kurām attiecīgās institūcijas ir padotas;
      5. ja tehnoloģiju pasākumi, kurus īsteno kāda padotības institūcija, būtiski ietekmē tehnoloģiju izmantošanu citā institūcijā, attiecīgo institūciju augstākā iestāde nodrošina šo pasākumu savstarpējo saskaņošanu;
      6. citas institūcijas saskaņo tehnoloģiju pasākumus ar vadošo iestādi, ja šie pasākumi būtiski ietekmē tehnoloģiju izmantošanu vairākās nozarēs vai visā valsts pārvaldē, ieskaitot pašvaldības.
   4. Lai veicinātu tehnoloģiju pārvaldības koordinēšanu, kā arī tehnoloģiju pasākumu saskaņošanu, vadošā iestāde izveido koleģiālu starpnozaru metodisko un konsultatīvo institūciju (forumu), kā arī organizē un vada tās darbību.
   5. Kārtību, kādā nodrošina tehnoloģiju pārvaldības koordinēšanu, kā arī saskaņo tehnoloģiju pasākumus, kuri būtiski ietekmē tehnoloģiju izmantošanu valsts pārvaldē, ieskaitot pašvaldības, nosaka Ministru kabinets.
5. **pants. Tehnoloģiju pārvaldības finansēšana**
   1. Institūcijas, savstarpēji sadarbojoties, finansē tehnoloģiju pārvaldību, tai skaitā tehnoloģiju pasākumus, īstenojot tehnoloģiju politiku.
   2. Institūcijas nodrošina tehnoloģiju pārvaldības finansēšanu, izmantojot šim nolūkam paredzētos valsts vai pašvaldību budžeta līdzekļus, kā arī ārvalstu finanšu palīdzību vai citus finansēšanas avotus.
   3. Institūcijas plāno un pieprasa tehnoloģiju pārvaldībai nepieciešamos finanšu līdzekļus normatīvajos aktos par budžetu un finanšu vadību noteiktajā kārtībā, saskaņojot ar vadošo iestādi valsts budžeta pieprasījumus par attiecīgo finanšu līdzekļu piešķiršanu.
   4. Ja tehnoloģiju pārvaldība, kuru īsteno kāda institūcija, būtiski ietekmē tehnoloģiju pārvaldību citā institūcijā, attiecīgās institūcijas savstarpēji saskaņo budžeta pieprasījumus par tām nepieciešamo finanšu līdzekļu piešķiršanu vai nodrošina tām piešķirto finanšu līdzekļu savstarpējo pārdalīšanu.
   5. Ja tas ir iespējams un lietderīgi, sadarbojoties ar privātpersonām, kuru darbība nav saistīta ar pārvaldes uzdevumu izpildi, institūcijas piesaista attiecīgo privātpersonu finanšu līdzekļus tehnoloģiju pārvaldības finansēšanai, darbojoties atbilstoši normatīvajiem aktiem par publisko un privāto partnerību.
   6. Kārtību, kādā nodrošina tehnoloģiju pārvaldības finansēšanu, kā arī saskaņo valsts budžeta pieprasījumus par tehnoloģiju pārvaldībai nepieciešamo finanšu līdzekļu piešķiršanu, nosaka Ministru kabinets.
6. **pants. Tehnoloģiju nodrošināšana un lietošana**
   1. Institūcijas, savstarpēji sadarbojoties, nodrošina un lieto tehnoloģijas, īstenojot tehnoloģiju politiku.
   2. Institūcijas nodrošina un lieto tehnoloģijas atbilstoši to izmantošanas mērķim, kas saistīts ar valsts pārvaldes darbības īstenošanu, tai skaitā pārvaldes uzdevumu izpildi un informācijas aprites nodrošināšanu, pamatojoties uz valsts pārvaldes darbību reglamentējošiem normatīvajiem aktiem.
   3. Institūcijas nodrošina un lieto tehnoloģijas (tehnoloģiskos resursus un pakalpojumus) atbilstoši šādai kompetencei:
      1. tehnoloģiju pārziņi nodrošina tehnoloģiskos resursus un pakalpojumus, nosakot to lietošanas prasības atbilstoši tehnoloģiju nodrošināšanas īpatnībām, kā arī ievērojot tādu institūciju noteiktās prasības tehnoloģiju nodrošināšanai, kuras saņem attiecīgos tehnoloģiskos pakalpojumus;
      2. institūcijas lieto tehnoloģiskos resursus un pakalpojumus, nosakot to nodrošināšanas prasības atbilstoši tehnoloģiju lietošanas vajadzībām, kā arī ievērojot tādu tehnoloģiju pārziņu noteiktās prasības tehnoloģiju lietošanai, kuri sniedz attiecīgos tehnoloģiskos pakalpojumus.
   4. Institūcijas nodrošina un lieto tehnoloģijas (tehnoloģiskos resursus un pakalpojumus), ievērojot šādus nosacījumus:
      1. tehnoloģiju pārziņi nodrošina tehnoloģiskos resursus, kā arī organizē un vada tehnoloģiskos pakalpojumus, sadarbojoties ar institūcijām, kas īsteno savu darbību ar tehnoloģiju palīdzību;
      2. institūcijas lieto tehnoloģiskos resursus un pakalpojumus, kā arī īsteno savu darbību ar tehnoloģiju palīdzību, sadarbojoties ar tehnoloģiju pārziņiem, kas nodrošina attiecīgos tehnoloģiskos resursus un pakalpojumus;
      3. nodrošinot un lietojot tehnoloģiskos resursus un pakalpojumus, kā arī īstenojot darbību, kas saistīta ar tehnoloģiju izmantošanu, tehnoloģiju pārziņi un citas institūcijas savstarpēji sadarbojas normatīvajos aktos par sadarbību valsts pārvaldē noteiktajā kārtībā;
      4. ja normatīvajos aktos noteiktā kārtība un prasības tehnoloģisko resursu un pakalpojumu nodrošināšanai un lietošanai ir pietiekamas, lai nodrošinātu un lietotu attiecīgos tehnoloģiskos resursus un pakalpojumus, tostarp informācijas sistēmas un ar tām saistītos tehnoloģiskos pakalpojumus (turpmāk – sistēmas pakalpojums), tehnoloģiju pārziņi sadarbojas ar citām institūcijām, neslēdzot savstarpējo līgumu.
   5. Ja tas ir iespējams un lietderīgi, sadarbojoties ar privātpersonām, kuru darbība nav saistīta ar pārvaldes uzdevumu izpildi, tehnoloģiju pārziņi:
      1. iesaista savā pārziņā esošo tehnoloģisko resursu, kā arī ar tiem saistīto tehnoloģisko pakalpojumu nodrošināšanā attiecīgās privātpersonas, darbojoties atbilstoši normatīvajiem aktiem par publiskajiem iepirkumiem vai publisko un privāto partnerību;
      2. nodrošina iespēju lietot savā pārziņā esošos tehnoloģiskos resursus, kā arī sniedz tehnoloģiskos pakalpojumus attiecīgajām privātpersonām, darbojoties atbilstoši normatīvajiem aktiem par pakalpojumu sniegšanu valsts pārvaldē.
   6. Institūcijas nodrošina un lieto tehnoloģijas, īstenojot attiecīgo darbību atbilstoši pienākumiem un tiesībām, kā arī ievērojot kārtību un prasības, kas noteiktas normatīvajos aktos par:
      1. valsts pārvaldes darbību, ko institūcijas īsteno ar tehnoloģiju palīdzību, ieskaitot valsts pārvaldes pakalpojumu elektronizāciju;
      2. tehnoloģiju drošību, kā arī tādas informācijas aizsardzību, kuras aprite ir nodrošināta, izmantojot tehnoloģijas;
      3. tehnoloģisko resursu un pakalpojumu nodrošināšanu un lietošanu;
      4. autortiesībām, ja tehnoloģiskie resursi vai pakalpojumi ir autortiesību objekts.
   7. Vispārīgās prasības tehnoloģisko resursu un pakalpojumu (ieskaitot informācijas sistēmas un sistēmas pakalpojumus) nodrošināšanai un lietošanai nosaka Ministru kabinets.
7. **pants. Informācijas aprites nodrošināšana, izmantojot tehnoloģijas**
   1. Institūcijas, savstarpēji sadarbojoties, nodrošina informācijas apriti ar tehnoloģiju palīdzību, īstenojot tehnoloģiju politiku.
   2. Institūcijas nodrošina informācijas apriti ar tehnoloģiju palīdzību, tai skaitā sniedz un saņem apritē esošo informāciju, pamatojoties uz normatīvajiem aktiem, kuros ir norādīti:
      1. informācijas aprites mērķi, tai skaitā pārvaldes uzdevumi, kā arī valsts pārvaldes pakalpojumi, kuru izpildei ir nepieciešama apritē esošā informācija;
      2. informācijas resursi, kuros iekļaujama apritē esošā informācija, kā arī informācijas pārziņi, kas nodrošina attiecīgos informācijas resursus;
      3. informācijas sistēmas vai sistēmas pakalpojumi, kurus lieto, lai veiktu informācijas resursos ietvertās informācijas apstrādi, kā arī tehnoloģiju pārziņi, kas nodrošina attiecīgās informācijas sistēmas un sniedz sistēmas pakalpojumus;
      4. informācija, kuru ietver informācijas resursi, un šīs informācijas aprites kārtība, tai skaitā kārtība, kādā sniedz un saņem apritē esošo informāciju, kā arī šīs informācijas apstrādes nosacījumi, lietojot attiecīgās informācijas sistēmas vai sistēmas pakalpojumus.
   3. Institūcijas nodrošina informācijas apriti atbilstoši šādai kompetencei:
      1. informācijas pārziņi piešķir tiesības piekļūt informācijas resursiem, lai apstrādātu tajos ietverto informāciju, lietojot informācijas sistēmas vai sistēmas pakalpojumus, kā arī uzrauga šīs informācijas apriti atbilstoši normatīvajos aktos noteiktajai informācijas aprites kārtībai;
      2. tehnoloģiju pārziņi piešķir tiesības piekļūt informācijas sistēmām vai saņemt sistēmas pakalpojumus, lai veiktu ar to palīdzību funkcionāli paredzētas darbības, kas saistītas ar informācijas resursos ietvertās informācijas apstrādi, kā arī uzrauga attiecīgo darbību veikšanu atbilstoši normatīvajos aktos noteiktajiem informācijas apstrādes nosacījumiem.
   4. Institūcijas nodrošina informācijas apriti, ievērojot šādus nosacījumus:
      1. informācijas pārziņi nodrošina informācijas resursus, kā arī organizē un vada tajos iekļaujamās informācijas apriti, sadarbojoties ar institūcijām, kas lieto attiecīgos informācijas resursus vai sniedz un saņem apritē esošo informāciju;
      2. tehnoloģiju pārziņi nodrošina informācijas sistēmas, kā arī organizē un vada sistēmas pakalpojumus, sadarbojoties ar institūcijām, kas veic informācijas resursos ietvertās informācijas apstrādi, lietojot attiecīgās informācijas sistēmas vai sistēmas pakalpojumus;
      3. nodrošinot informācijas apriti, tai skaitā informācijas resursos ietvertās informācijas apstrādi, kā arī apritē esošās informācijas sniegšanu un saņemšanu, informācijas pārziņi, kā arī tehnoloģiju pārziņi un citas institūcijas savstarpēji sadarbojas normatīvajos aktos par sadarbību valsts pārvaldē noteiktajā kārtībā;
      4. ja normatīvajos aktos noteiktā informācijas aprites kārtība un apstrādes nosacījumi ir pietiekami, lai nodrošinātu informācijas apriti, informācijas pārziņi sadarbojas ar tehnoloģiju pārziņiem un citām institūcijām, neslēdzot savstarpējo līgumu.
   5. Ja tas ir iespējams un lietderīgi, sadarbojoties ar privātpersonām, kuru darbība nav saistīta ar pārvaldes uzdevumu izpildi, informācijas pārziņi:
      1. iesaista savā pārziņā esošo informācijas resursu un tajos iekļaujamās informācijas aprites nodrošināšanā, kā arī apritē esošās informācijas sniegšanā attiecīgās privātpersonas, darbojoties atbilstoši normatīvajiem aktiem par valsts pārvaldes pakalpojumu elektronizāciju un sniegšanu;
      2. nodrošina iespēju lietot savā pārziņā esošos informācijas resursus, kā arī sniedz tajos ietverto informāciju atkalizmantošanai, tai skaitā atvērtos datus, attiecīgajām privātpersonām, darbojoties atbilstoši normatīvajiem aktiem par informācijas atklātību.
   6. Institūcijas nodrošina informācijas apriti, īstenojot attiecīgo darbību atbilstoši pienākumiem un tiesībām, kā arī ievērojot kārtību un prasības, kas noteiktas normatīvajos aktos par:
      1. informācijas apriti, kuru institūcijas nodrošina ar tehnoloģiju palīdzību, ieskaitot informācijas elektronisko apmaiņu starp institūcijām;
      2. informācijas atklātību un aizsardzību;
      3. informācijas glabāšanu un nodošanu valsts arhīvam;
      4. informācijas resursu nodrošināšanu un lietošanu;
      5. autortiesībām, ja informācijas resursi ir autortiesību objekts.
   7. Vispārīgās prasības informācijas resursu nodrošināšanai un lietošanai nosaka Ministru kabinets.

**Pārejas noteikums**

Ar šā likuma spēkā stāšanos spēku zaudē Valsts informācijas sistēmu likums (Latvijas Republikas Saeimas un Ministru Kabineta Ziņotājs, 2002, 12.nr.; 2005, 14.nr.; 2007, 14.nr.; 2009, 1., 14.nr.; Latvijas Vēstnesis, 2010, 205.nr.; 2011, 99.nr.; 2014, 114.nr.)

Likums stājas spēkā 2019.gada 1.oktobrī.

Vides aizsardzības un reģionālās attīstības  
ministrs K.Gerhards